SK Úradný vestník Európskej únie L 128/1

DOHODA

podľa nariadenia Európskeho parlamentu a Rady (EÚ) 2015/1017 z 25. júna 2015 o Európskom fonde pre strategické investície, Európskom centre investičného poradenstva a Európskom portáli investičných projektov a o zmene nariadení (EÚ) č. 1291/2013 a (EÚ) č. 1316/2013 — Európsky fond pre strategické investície

EURÓPSKY PARLAMENT A EURÓPSKA INVESTIČNÁ BANKA (ďalej len „zmluvné strany“),

— so zreteľom na Zmluvu o Európskej únii, a najmä na jej článok 14,

— so zreteľom na Zmluvu o fungovaní Európskej únie, a najmä na jej články 15, 16, 232, 308, 309 a 339,

— so zreteľom na štatút Európskej investičnej banky (EIB), a najmä na jeho článok 11 ods. 7 a články 16 a 18,

— so zreteľom na nariadenie Európskeho parlamentu a Rady (EÚ) 2015/1017 z 25. júna 2015 o Európskom fonde pre strategické investície, Európskom centre investičného poradenstva a Európskom portáli investičných projektov a o zmene nariadení (EÚ) č. 1291/2013 a (EÚ) č. 1316/2013 – Európsky fond pre strategické investície (1) (ďalej len „nariadenie o EFSI“), a najmä na jeho článok 17 ods. 5,

— so zreteľom na nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (2),

— so zreteľom na nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (3),

A. keďže nariadením o EFSI sa zriaďuje Európsky fond pre strategické investície (EFSI), záruka EÚ, záručný fond EÚ, Európske centrum investičného poradenstva (EIAH) a Európsky portál investičných projektov;

B. keďže účelom EFSI je podporovať v Únii prostredníctvom poskytnutia kapacity pre EIB na podstupovanie rizík: a) investície; b) väčší prístup k financovaniu pre spoločnosti, ako aj iné subjekty s maximálne 3 000 zamestnancami s osobitným dôrazom na malé a stredné podniky (MSP) a malé spoločnosti so strednou trhovou kapitalizáciou;

C. keďže v nariadení o EFSI sa stanovuje, že EFSI by sa mal zriadiť ako samostatný, jasne identifikovateľný a transparentný nástroj spravovaný EIB, ktorého operácie by mali byť jasne odlíšené od ostatných operácií EIB;

D. keďže s cieľom zabezpečiť zodpovednosť voči európskym občanom by EIB mala Európskemu parlamentu a Rade pravidelne predkladať správy o dosiahnutom pokroku, vplyve a operáciách EFSI, najmä čo sa týka doplnkovosti operácií vykonávaných v rámci EFSI v porovnaní s bežnými operáciami EIB vrátane osobitných činností, a mali by sa prijať vhodné opatrenia na tento účel;

E. keďže v súlade s článkom 17 ods. 5 nariadenia o EFSI Európsky parlament a EIB majú uzavrieť dohodu o podrobných podmienkach výmeny informácií medzi Európskym parlamentom a EIB podľa nariadenia o EFSI, a to aj o postupe výberu generálneho riaditeľa EFSI a zástupcu generálneho riaditeľa EFSI;

F. keďže v článku 7 ods. 6 nariadenia o EFSI sa stanovuje, že na základe otvoreného a transparentného výberového konania v súlade s postupmi EIB má riadiaca rada vybrať kandidáta na pozíciu generálneho riaditeľa a na pozíciu zástupcu generálneho riaditeľa, a požaduje, aby boli Európsky parlament a Rada náležite a včas informovaní vo všetkých fázach výberového konania v súlade s prísnymi požiadavkami na dôvernosť. Po vypočutí kandidáta vybraného na každú pozíciu a po schválení Európskym parlamentom má generálneho riaditeľa a zástupcu generálneho riaditeľa vymenovať prezident EIB na pevne stanovené obdobie troch rokov, ktoré možno raz obnoviť;

G. keďže článok 16 ods. 2 nariadenia o EFSI stanovuje, že EIB, podľa potreby v spolupráci s Európskym investičným fondom (EIF), má predložiť Európskemu parlamentu a Rade výročnú správu o operáciách financovania a investičných operáciách EIB, na ktoré sa vzťahuje nariadenie o EFSI. Táto výročná správa, ktorá má zahŕňať prevádzkové a finančné informácie vymedzené v článku 16 ods. 2 nariadenia o EFSI, sa má uverejniť;

H. keďže v článku 17 ods. 1 nariadenia o EFSI sa stanovuje, že na žiadosť Európskeho parlamentu alebo Rady majú predseda riadiacej rady a generálny riaditeľ podávať správu o výsledkoch EFSI žiadajúcej inštitúcii, čo zahŕňa aj účasť na vypočutí v Európskom parlamente;

I. keďže v článku 17 ods. 2 nariadenia o EFSI sa ďalej stanovuje, že predseda riadiacej rady a generálny riaditeľ majú odpovedať ústne alebo písomne na otázky, ktoré EFSI adresuje Európsky parlament alebo Rada, a to vždy najneskôr do piatich týždňov odo dňa doručenia otázky;

J. keďže v článku 17 ods. 4 nariadenia o EFSI sa stanovuje, že na žiadosť Európskeho parlamentu sa prezident EIB má zúčastniť na vypočutí v Európskom parlamente, ktoré sa týka operácií financovania a investičných operácií EIB, na ktoré sa vzťahuje nariadenie o EFSI; na otázky, ktoré EIB adresuje Európsky parlament alebo Rada a ktoré sa týkajú operácií financovania a investičných operácií EIB, na ktoré sa vzťahuje nariadenie o EFSI, má odpovedať prezident EIB ústne alebo písomne, a to najneskôr do piatich týždňov odo dňa ich doručenia;

K. keďže článok 18 ods. 1 nariadenia o EFSI vyžaduje, aby EIB vyhodnotila fungovanie EFSI do 5. januára 2017; EIB má svoje hodnotenie predložiť Európskemu parlamentu, Rade a Komisii;

L. keďže touto dohodou nie je dotknutá trojstranná dohoda medzi Európskou komisiou, Európskym dvorom audítorov a Európskou investičnou bankou z 27. októbra 2003;

SA DOHODLI TAKTO:

Článok 1

Cieľ a rozsah pôsobnosti

Táto dohoda stanovuje podrobné podmienky výmeny informácií medzi Európskym parlamentom a EIB podľa nariadenia o EFSI vrátane informácií o výberovom konaní na generálneho riaditeľa a na zástupcu generálneho riaditeľa.

ODDIEL I

PRÍSTUP K INFORMÁCIÁM

Článok 2

Pravidelné správy

2.1. V súlade s článkom 14 ods. 9 nariadenia o EFSI predkladá EIB výročnú správu Európskemu parlamentu, Rade a Komisii, pokiaľ ide o služby, ktoré poskytlo EIAH, a plnenie jeho rozpočtu vrátane informácií o prijatých poplatkoch a ich použití (ďalej len „správa o EIAH“).

EIB vypracuje správu o EIAH za obdobie, ktoré končí 31. decembra každého roka, a predloží ju najneskôr do 1. septembra nasledujúceho roka.

2.2. V súlade s článkom 16 ods. 2 nariadenia o EFSI predkladá EIB, podľa potreby v spolupráci s EIF, výročnú správu Európskemu parlamentu a Rade o operáciách financovania a investičných operáciách EIB, na ktoré sa vzťahuje nariadenie o EFSI (ďalej len „správa o EFSI“). Správa o EFSI obsahuje:

a) posúdenie operácií financovania a investičných operácií EIB na úrovni prevádzky, odvetvia, krajiny a regiónu a ich súladu s nariadením o EFSI, najmä s kritériom poskytnutia doplnkovosti, spolu s posúdením pridelenia operácií financovania a investičných operácií EIB medzi všeobecné ciele EFSI;

b) posúdenie pridanej hodnoty, mobilizácie zdrojov súkromného sektora, odhadovaných a skutočných výstupov a výsledkov a vplyvu operácií financovania a investičných operácií EIB na súhrnnom základe vrátane vplyvu na vytváranie pracovných miest;

c) posúdenie rozsahu, v ktorom operácie, na ktoré sa vzťahuje nariadenie o EFSI, prispievajú k dosahovaniu všeobecných cieľov nariadenia o EFSI vrátane posúdenia úrovne investícií EFSI v oblastiach výskumu, vývoja a inovácií, ako aj dopravy (vrátane TEN-T a mestskej mobility), telekomunikácií, energetickej infraštruktúry a energetickej efektívnosti;

d) posúdenie dodržiavania požiadaviek týkajúcich sa využívania záruky EÚ a kľúčových ukazovateľov výkonnosti;

e) posúdenie pákového efektu vyvolaného projektmi podporovanými z EFSI;

f) opis projektov, v ktorých je podpora z európskych štrukturálnych a investičných fondov kombinovaná s podporou z EFSI, a celkovú sumu príspevkov z každého zdroja;

g) finančnú sumu prevedenú v prospech príjemcov a posúdenie operácií financovania a investičných operácií EIB na súhrnnom základe;

h) posúdenie pridanej hodnoty operácií financovania a investičných operácií EIB a celkového rizika spojeného s uvedenými operáciami;

i) podrobné informácie o uplatneniach záruky EÚ, stratách, výnosoch, vymožených sumách a akýchkoľvek iných prijatých platbách;

j) finančné správy o operáciách financovania a investičných operáciách EIB, na ktoré sa vzťahuje nariadenie o EFSI, auditované nezávislým externým audítorom.

EIB vypracuje správu o EFSI za obdobie, ktoré končí 31. decembra každého roka, a predloží ju najneskôr do 31. mája nasledujúceho roka. Bez toho, aby boli dotknuté ustanovenia prvého pododseku, nespracované údaje predloží EIB Európskemu parlamentu v rovnakom formáte a v rovnakom časovom rámci (t. j. najneskôr do 31. marca roku, v ktorom sa má predložiť správa o EFSI), ako ju predloží Komisii.

2.3. Správa o EIAH a správa o EFSI sa vypracujú v anglickom jazyku.

Článok 3

Správy o hodnotení EFSI

3.1. V súlade s článkom 18 ods. 1 nariadenia o EFSI vyhodnotí EIB do 5. januára 2017 fungovanie EFSI a predloží svoje hodnotenie Európskemu parlamentu.

3.2. V súlade s článkom 18 ods. 3 nariadenia o EFSI uverejní EIB komplexnú správu o fungovaní EFSI, ktorá obsahuje hodnotenie vplyvu EFSI na investície v Únii, vytváranie pracovných miest a prístup k financovaniu pre MSP a spoločnosti so strednou trhovou kapitalizáciou, do 30. júna 2018 a potom každé tri roky.

3.3. V súlade s článkom 18 ods. 5 nariadenia o EFSI poskytne EIB a zabezpečí, aby aj EIF včas poskytol Európskemu parlamentu svoje nezávislé hodnotiace správy, v ktorých sa posudzuje dosah a praktické výsledky dosiahnuté v oblasti osobitných činností EIB a EIF podľa nariadenia o EFSI.

Posúdenie potreby vykonávať takéto nezávislé hodnotenia popri tých, ktoré sú uvedené v odsekoch 3.1 a 3.2, a rozhodnutie o načasovaní takýchto nezávislých hodnotení zostáva výlučne v rukách EIB alebo EIF, ako je vhodné.

3.4. Hodnotiace správy uvedené v tomto článku sa predkladajú Európskemu parlamentu bezodkladne po ich schválení zo strany EIB alebo EIF, ako je vhodné.

3.5. Hodnotiace správy uvedené v tomto článku sa vypracujú v anglickom jazyku.

Článok 4

Informovanie o zmenách dohody o EFSI

V súlade s článkom 4 ods. 2 písm. i) nariadenia o EFSI zahŕňa dohoda uzavretá medzi Komisiou a EIB o riadení EFSI a o poskytnutí záruky EÚ (ďalej len „dohoda o EFSI“) povinnosť pre uvedené zmluvné strany, aby informovali Európsky parlament o zmenách dohody o EFSI.

Článok 5

Rozhodnutia investičného výboru

5.1. V súlade s článkom 7 ods. 12 tretím pododsekom nariadenia o EFSI predkladá EIB Európskemu parlamentu zoznam všetkých rozhodnutí investičného výboru EFSI o zamietnutí využitia záruky EÚ.

5.2. EIB poskytuje Európskemu parlamentu zoznam uvedený v odseku 5.1 dvakrát do roka – do 31. marca a do 30. septembra.

5.3. Informácie, ktoré poskytla EIB Európskemu parlamentu v súlade s odsekom 5.1, podliehajú prísnym požiadavkám na dôvernosť a Európsky parlament s nimi zaobchádza v súlade s článkom 10.

5.4. Bez toho, aby bol dotknutý odsek 5.3, EIB postúpi Európskemu parlamentu všetky rozhodnutia investičného výboru EFSI o využívaní záruky, a to hneď, ako sú k dispozícii. V prípade potreby EIB zahrnie do zoznamu rozhodnutí, ktorými sa schvaľuje využitie záruky EÚ, informácie o operáciách, najmä ich opis, totožnosť žiadateľa alebo finančného sprostredkovateľa a ciele projektu podporovaného EIB v rámci EFSI. V prípade citlivých obchodných rozhodnutí EIB postúpi tieto rozhodnutia a informácie o žiadateľoch alebo finančných sprostredkovateľoch k dátumu ukončenia príslušného financovania alebo k akémukoľvek skoršiemu dátumu, keď skončí obchodná citlivosť.

5.5. V súlade s článkom 7 ods. 12 druhým pododsekom nariadenia o EFSI sú rozhodnutia investičného výboru EFSI, ktorými sa schvaľuje využitie záruky EÚ, verejné a prístupné.

Článok 6

Zmeny hraničných hodnôt odvetvovej alebo geografickej koncentrácie portfólia EFSI

6.1. V súlade s bodom 8 prílohy II k nariadeniu o EFSI, ak sa riadiaca rada EFSI rozhodne upraviť orientačné hraničné hodnoty odvetvovej alebo geografickej koncentrácie stanovené pre portfólio EFSI, vysvetlí svoje rozhodnutie v tomto smere Európskemu parlamentu.

6.2. V súlade s článkom 7 ods. 3 druhým pododsekom nariadenia o EFSI sa zápisnice zo schôdzí riadiacej rady uverejňujú hneď po ich schválení riadiacou radou. Tieto zápisnice sa spolu s písomným vysvetlením riadiacej rady o akejkoľvek úprave uvedenej v odseku 6.1 postúpia Európskemu parlamentu, len čo budú k dispozícii, a v každom prípade najneskôr súčasne s uverejnením zápisnice.

ODDIEL II

PODÁVANIE SPRÁV AD HOC A ODPOVEDE NA OTÁZKY

Článok 7

Podávanie správ ad hoc, vypočutia a iné stretnutia

7.1. V súlade s článkom 17 ods. 4 nariadenia o EFSI sa prezident EIB na žiadosť príslušných výborov Európskeho parlamentu zúčastní najmenej jedného vypočutia v Európskom parlamente týkajúceho sa otázok operácií financovania a investičných operácií EIB, na ktoré sa vzťahuje nariadenie o EFSI. Príslušné výbory Európskeho parlamentu a EIB sa dohodnú na dátume vypočutia, ktoré sa uskutoční v priebehu nasledujúceho roka.

7.2. Ohľadom otázok, ktoré Európsky parlament adresoval EIB a ktoré sa týkajú operácií financovania a investičných operácií EIB, na ktoré sa vzťahuje nariadenie o EFSI, môžu príslušné výbory Európskeho parlamentu pozvať prezidenta EIB na dodatočné ad hoc stretnutia o týchto otázkach.

Príslušné výbory Európskeho parlamentu a EIB sa usilujú dosiahnuť dohodu o dátume takéhoto ad hoc stretnutia, ktoré sa musí konať čo najskôr je to možné, a najneskôr do piatich týždňov od dátumu žiadosti príslušných výborov Európskeho parlamentu.

V súlade s príslušnými ustanoveniami rokovacieho poriadku Európskeho parlamentu môžu byť takéto vypočutia a ad hoc stretnutia dôverné.

7.3. Na žiadosť prezidenta EIB alebo predsedu príslušného výboru Európskeho parlamentu a na základe vzájomnej dohody sa vypočutí a ad hoc stretnutí vrátane akýchkoľvek dôverných stretnutí uvedených v odsekoch 7.1 a 7.2 môžu zúčastniť vedúci pracovníci EIB a EIF.

7.4. Na žiadosť predsedu príslušného výboru Európskeho parlamentu môžu ohľadom otázok Európskeho parlamentu týkajúcich sa operácií financovania a investičných operácií EIB, na ktoré sa vzťahuje nariadenie o EFSI, príslušné výbory Európskeho parlamentu pozvať vedúcich pracovníkov EIB na ad hoc výmeny názorov o týchto otázkach, ktoré sa uskutočnia vo vzájomne odsúhlasenom termíne.

V súlade s príslušnými ustanoveniami rokovacieho poriadku Európskeho parlamentu môžu byť takéto ad hoc výmeny názorov dôverné.

7.5. V súlade s článkom 17 ods. 1 nariadenia o EFSI podáva generálny riaditeľ EFSI na žiadosť príslušných výborov Európskeho parlamentu správu o výsledkoch EFSI, čo zahŕňa aj účasť na vypočutiach v Európskom parlamente.

Príslušné výbory Európskeho parlamentu a generálny riaditeľ EFSI sa usilujú dosiahnuť dohodu o dátume takýchto vypočutí, ktoré sa musia konať čo najskôr je to možné, a v každom prípade do piatich týždňov od dátumu žiadosti príslušných výborov Európskeho parlamentu.

Takéto podávanie správ Európskemu parlamentu zo strany generálneho riaditeľa EFSI týkajúce sa výsledkov EFSI môže mať formu ad hoc stretnutí s príslušnými výbormi Európskeho parlamentu, ktoré sa uskutočnia na žiadosť týchto príslušných výborov vo vzájomne odsúhlasenom termíne.

V súlade s príslušnými ustanoveniami rokovacieho poriadku Európskeho parlamentu môžu byť takéto vypočutia a ad hoc stretnutia dôverné.

7.6. Na odôvodnenú žiadosť generálneho riaditeľa EFSI alebo predsedu príslušného výboru Európskeho parlamentu a na základe vzájomnej dohody sa vypočutí a ad hoc stretnutí vrátane akýchkoľvek dôverných stretnutí uvedených v odseku 7.5 môžu zúčastniť vedúci pracovníci EIB a EIF.

Článok 8

Odpovede na otázky

8.1. V súlade s článkom 17 ods. 4 nariadenia o EFSI prezident EIB na žiadosť príslušných výborov Európskeho parlamentu odpovedá ústne alebo písomne na otázky, ktoré Európsky parlament adresoval EIB a ktoré sa týkajú operácií financovania a investičných operácií EIB, na ktoré sa vzťahuje nariadenie o EFSI.

8.2. V súlade s článkom 17 ods. 2 nariadenia o EFSI generálny riaditeľ EFSI odpovedá ústne alebo písomne na otázky, ktoré Európsky parlament adresuje EFSI.

8.3. Európsky parlament adresuje akékoľvek otázky prezidentovi EIB podľa odseku 8.1 prostredníctvom predsedu príslušného výboru Európskeho parlamentu. Akékoľvek otázky generálnemu riaditeľovi EFSI podľa odseku 8.2 adresuje prostredníctvom predsedu príslušného výboru Európskeho parlamentu a sekretariátu EFSI.

8.4. Akékoľvek otázky, ktoré Európsky parlament adresuje prezidentovi EIB podľa odseku 8.1 alebo generálnemu riaditeľovi EFSI podľa odseku 8.2, musia byť zodpovedané čo najrýchlejšie a v každom prípade do piatich týždňov odo dňa doručenia otázky.

Ústne odpovede na otázky, ktoré Európsky parlament adresuje prezidentovi EIB podľa odseku 8.1 alebo generálnemu riaditeľovi EFSI podľa odseku 8.2, môžu mať formu ad hoc stretnutí, ako sa uvádza v odseku 7.2 a v treťom pododseku odseku 7.5, v uvedenom poradí.

ODDIEL III

VÝBEROVÉ KONANIA

Článok 9

Výberové konanie na generálneho riaditeľa a zástupcu generálneho riaditeľa

9.1. EIB vypracuje kritériá pre výber generálneho riaditeľa a zástupcu generálneho riaditeľa EFSI v súlade s nariadením o EFSI vrátane požadovanej rovnováhy zručností, vedomostí a skúseností, s cieľom podporovať najvyššie normy a zabezpečiť rozmanitosť vrátane rodovej rôznorodosti.

9.2. EIB informuje príslušné výbory Európskeho parlamentu o voľnom pracovnom mieste dva týždne pred uverejnením príslušného oznámenia o tomto voľnom pracovnom mieste, s uvedením podrobností o otvorenom výberovom konaní, ktoré EIB použije.

9.3. EIB informuje príslušné výbory Európskeho parlamentu o zložení skupiny uchádzačov (počet žiadostí, mix odborných zručností, rodová a národnostná rovnováha), ako aj o metóde, ktorá sa má použiť na prieskum skupiny. Výsledkom tohto prieskumu bude užší zoznam najmenej dvoch potenciálnych kandidátov, ktorých EIB navrhne riadiacej rade.

9.4. EIB poskytne príslušným výborom Európskeho parlamentu užší zoznam kandidátov. EIB poskytne tento užší zoznam najneskôr tri týždne pred tým, ako riadiaca rada vyberie konečného kandidáta.

9.5. Príslušné výbory Európskeho parlamentu môžu predložiť otázky týkajúce sa výberových kritérií alebo užšieho zoznamu alebo výberových kritérií aj užšieho zoznamu do jedného týždňa od doručenia užšieho zoznamu kandidátov. EIB odpovie písomne v lehote dvoch týždňov.

9.6. Schvaľovací proces obsahuje tieto kroky:

a) EIB pošle mená navrhovaného generálneho riaditeľa a zástupcu generálneho riaditeľa Európskemu parlamentu spolu s písomnými vysvetleniami dôvodov tohto výberu;

b) Európsky parlament usporiada v čo najkratšom čase, najneskôr však do štyroch týždňov, vypočutie kandidáta na každú pozíciu;

c) Európsky parlament rozhodne o schválení návrhov prostredníctvom hlasovania v každom z príslušných výborov o návrhu uznesenia, po ktorom nasleduje hlasovanie o schválení alebo zamietnutí tohto uznesenia, ktoré sa ukončí do šiestich týždňov od predloženia návrhov.

9.7. Po schválení Európskym parlamentom prezident EIB vymenuje generálneho riaditeľa a zástupcu generálneho riaditeľa v súlade s ustanoveniami nariadenia o EFSI.

9.8. Ak Európskym parlamentom neschváli návrh EIB, EIB môže vybrať zo skupiny existujúcich kandidátov, alebo znovu začať výberové konanie.

9.9. EIB bez zbytočného odkladu oznámi Európskemu parlamentu každé odstúpenie z funkcie, prepustenie, dočasné zastupovanie alebo voľné pracovné miesto v štruktúre riadenia EFSI.

ODDIEL IV

VŠEOBECNÉ USTANOVENIA

Článok 10

Dôvernosť

10.1. So zreteľom na skutočnosť, že niektoré informácie, ktoré sa vymieňajú v súvislosti s touto dohodou, môžu byť dôvernej povahy alebo citlivé z hľadiska obchodu, sa zmluvné strany zaväzujú zdržať bez predchádzajúceho písomného súhlasu druhej strany zverejnenia akýchkoľvek dôverných informácií získaných v tejto súvislosti.

Tento záväzok však nemá vplyv na akúkoľvek komunikáciu informácií, ktorú vyžaduje zákon, iný právny predpis, zmluva alebo príkaz súdu, ktorý má právomoc vo veci, a nie sú ním dotknuté príslušné ustanovenia nariadenia o EFSI o transparentnosti a zverejňovaní informácií.

Na účely tejto dohody sú „dôverné informácie“ akékoľvek informácie v písomnej, alebo inej trvalej (vrátane elektronickej) forme, ktoré sú zreteľne označené ako dôverné.

Pri označovaní informácií za dôverné informácie musí EIB dodržiavať svoju politiku transparentnosti, ako je uverejnená na jej webovej stránke v čase, keď sa takéto informácie poskytujú Európskemu parlamentu.

10.2. Európsky parlament so všetkými dôvernými informáciami poskytnutými zo strany EIB podľa tejto dohody zaobchádza a chráni ich v súlade s príslušnými ustanoveniami rokovacieho poriadku Európskeho parlamentu, a najmä jeho článkom 210a (Postup na konzultácie výboru o dôverných informáciách doručených Parlamentu), a s rozhodnutím Predsedníctva Európskeho parlamentu z 15. apríla 2013 o pravidlách zaobchádzania s dôvernými informáciami zo strany Európskeho parlamentu (4), pokiaľ ide o „ostatné dôverné informácie“ (ako sú v ňom vymedzené).

10.3. V súlade s príslušnými ustanoveniami svojho rokovacieho poriadku Európsky parlament vedie zoznam osôb zaobchádzajúcich s dôvernými informáciami.

10.4. Európsky parlament a EIB sa navzájom informujú o začatí a výsledkoch každého súdneho, správneho alebo iného konania, v rámci ktorého tretia strana žiada o prístup k dôverným informáciám, ktoré poskytuje EIB Európskemu parlamentu.

Článok 11

Prípravné stretnutia na úrovni zamestnancov

11.1. S cieľom pripraviť výmeny názorov, vypočutia alebo iné formy interakcie stanovenými v tejto dohode sa organizujú stretnutia na úrovni zamestnancov na požiadanie Európskeho parlamentu alebo EIB.

11.2. Stretnutia na úrovni zamestnancov sa uskutočnia aspoň jeden týždeň pred výmenou názorov, vypočutím alebo inou formou interakcie, na ktoré sa vzťahujú.

Článok 12

Jazykové dojednania

Každá žiadosť pochádzajúca od Európskeho parlamentu podľa tejto dohody sa môže zaslať EIB v ktoromkoľvek úradnom jazyku Únie. Odpovede EIB sú v anglickom jazyku.

Článok 13

Záverečné ustanovenia

13.1. Zmluvné strany pravidelne vyhodnocujú praktické vykonávanie tejto dohody a vykonajú preskúmanie, len čo nadobudne účinnosť nariadenie o predĺžení trvania EFSI, a potom opäť do 30. júna 2019 s ohľadom na praktické skúsenosti s vykonávaním.

13.2. Táto dohoda nadobudne účinnosť dňom nasledujúcim po jej podpise.

13.3. Táto dohoda sa uverejní v Úradnom vestníku Európskej únie.

V Bruseli 2. mája 2017 Za Európsky parlament predseda A. TAJANI V Luxemburgu 3. apríla 2017 Za Európsku investičnú banku predseda W. HOYER

(1) Ú. v. EÚ L 169, 1.7.2015, s. 1.

(2) Ú. v. ES L 8, 12.1.2001, s. 1.

(3) Ú. v. ES L 145, 31.5.2001, s. 43.

(4) Ú. v. EÚ C 96, 1.4.2014, s. 1.